LV Eiropas Savienības Oficiālais Vēstnesis L 263/20

KOMISIJAS LĒMUMS

(2005. gada 6. oktobris)

par noteiktiem aizsardzības pasākumiem attiecībā uz putnu gripu vairākās trešās valstīs

(izziņots ar dokumenta nunuru K(2005) 3704)

(Dokuments attiecas uz EEZ)

(2005/692/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 1. un 6. punktu,

ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 1. un 6. punktu,

tā kā:

(1) Putnu gripa ir vīrusa ierosināta mājputnu un putnu infekcijas slimība, kas izraisa nāvi un traucējumus, kuri var ātri iegūt epizootijas apmērus, kas var nopietni apdraudēt dzīvnieku un sabiedrības veselību un strauji samazināt putnkopības rentabilitāti.

(2) Ar Komisijas 2004. gada 6. februāra Lēmumu 2004/122/EK par noteiktiem aizsardzības pasākumiem attiecībā uz putnu gripu vairākās trešās valstīs (3) ir pārtraukti daži mājputnu un mājputnu produktu ievedumi no skartajām trešām valstīm.

(3) Lēmums 2004/122/EK neattiecas uz Mongoliju, taču šī trešā valsts ir paziņojusi par putnu gripas uzliesmojumu savvaļas putniem. Tāpēc attiecīgi jāpārtrauc to putnu ievedumi no trešām valstīm Kopienā, kas nav mājputni, tostarp attiecībā uz savvaļā sagūstītiem putniem.

(4) Lēmums 2004/122/EK ir piemērojams līdz 2005. gada 30. septembrim. Tomēr Lēmumā 2004/122/EK minētajās trešās valstīs, kā arī Mongolijā putnu gripas uzliesmojumi joprojām turpinās. Ievērojot aizvien satraucošo situāciju minētajās trešās valstīs, attiecībā uz ievedumiem no šīm trešām valstīm joprojām jāpiemēro aizsardzības pasākumi.

(5) Ir lietderīgi īpašus noteikumus putnu, kas nav mājputni, lolojumputnu un neapstrādātu spalvu ievešanai no Krievijas noteikt atsevišķā tiesību aktā.

(6) Lēmums 2004/122/EK ir grozīts vairākas reizes, lai ņemtu vērā situācijas attīstību attiecībā uz putnu gripu trešās valstīs.

(7) Skaidrības un pārskatāmības nolūkā Lēmums 2004/122/EK jāatceļ un jāaizstāj ar šo lēmumu.

(8) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

1. Dalībvalstis no Taizemes pārtrauc ievest šādus produktus:

a) svaigu mājputnu, skrējējputnu, saimniecībās audzētu un savvaļas medījamo putnu gaļu;

b) gaļas izstrādājumus un gaļas produktus, kas sastāv no a) punktā minēto sugu putnu gaļas vai satur šādu gaļu;

c) neapstrādātu lolojumdzīvnieku barību un neapstrādātas barības vielas, kuru sastāvā ir jebkādas šo sugu dzīvnieku daļas;

d) pārtikas olas; kā arī

e) neapstrādātas jebkādu putnu medību trofejas.

2. Atkāpjoties no 1. punkta, dalībvalstis atļauj ievest šajā pantā minētos produktus, ja tie ir iegūti no putniem, kas nokauti pirms 2004. gada 1. janvāra.

3. Veterinārajās apliecībās/tirdzniecības dokumentos, kas pievienoti 2. punktā minēto produktu sūtījumiem, atbilstoši sugām iekļauj šādu tekstu:

“Svaiga mājputnu gaļa/svaiga skrējējputnu gaļa/svaiga savvaļas medījamo putnu gaļa/svaiga saimniecībās audzētu medījamo putnu gaļa/gaļas produkti, kas sastāv no mājputnu, skrējējputnu, saimniecībās audzētu vai savvaļas medījamo putnu gaļas vai satur šādu gaļu/gaļas izstrādājumi, kas sastāv no mājputnu, skrējējputnu, saimniecībās audzētu vai savvaļas medījamo putnu gaļas vai satur šādu gaļu/neapstrādāta lolojumdzīvnieku barība un neapstrādātas barības vielas, kas satur jebkādas mājputnu, skrējējputnu, saimniecībās audzētu vai savvaļas medījamo putnu daļas (4), kuras iegūtas no putniem, kas kauti pirms 2004. gada 1. janvāra un saskaņā ar 1. panta 2. punktu Komisijas Lēmumā 2005/692/EK.

4. Atkāpjoties no 1. punkta, dalībvalstis atļauj ievest gaļas produktus, kas sastāv no mājputnu, skrējējputnu, saimniecībās audzētu un savvaļas medījamo putnu gaļas vai satur šādu gaļu, ja minēto sugu putnu gaļa ir īpaši apstrādāta ar vienu no paņēmieniem, kas minēti Komisijas Lēmuma 2005/432/EK (5) II pielikuma 4. daļas B, C, vai D punktā.

2. pants

Dalībvalstis no Ķīnas pārtrauc ievest:

a) svaigu mājputnu gaļu;

b) gaļas izstrādājumus un gaļas produktus, kas sastāv no mājputnu gaļas vai satur šādu gaļu;

c) neapstrādātu lolojumdzīvnieku barību un neapstrādātas barības vielas, kuru sastāvā ir jebkādas mājputnu daļas;

d) pārtikas olas; kā arī

e) neapstrādātas jebkādu putnu medību trofejas.

3. pants

Dalībvalstis no Malaizijas pārtrauc ievest:

a) neapstrādātu lolojumdzīvnieku barību un neapstrādātas barības vielas, kuru sastāvā ir jebkādas mājputnu daļas;

b) pārtikas olas; kā arī

c) neapstrādātas jebkādu putnu medību trofejas.

4. pants

1. Dalībvalstis no Kambodžas, Ķīnas, arī Honkongas teritorijas, Indonēzijas, Kazahstānas, Laosas, Malaizijas, Mongolijas, Ziemeļkorejas, Pakistānas, Taizemes un Vjetnamas pārtrauc ievest:

a) neapstrādātas spalvas un spalvu daļas; kā arī

b) dzīvus putnus, kas nav mājputni, kā noteikts Komisijas Lēmuma 2000/666/EK (6) 1. panta trešajā ievilkumā, tostarp putnus, kas pavada savus saimniekus (lolojumputnus).

2. Atkāpjoties no 1. punkta a) apakšpunkta, dalībvalstis atļauj ievest neapstrādātas spalvas un spalvu daļas no Mongolijas.

3. Dalībvalstis nodrošina, ka apstrādātu spalvu vai spalvu daļu importa sūtījumam ir pievienots tirdzniecības dokuments, kurā apliecina, ka šīs apstrādātās spalvas vai to daļas ir apstrādātas ar tvaika plūsmu vai kādu citu metodi, kas novērš patogēnu pārnešanu.

Tomēr šāds tirdzniecības dokuments nav vajadzīgs attiecībā uz apstrādātām dekoratīvām spalvām, apstrādātām spalvām, ko ved ceļotāji savai privātai lietošanai, vai apstrādātu spalvu sūtījumiem privātpersonām nerūpnieciskiem mērķiem.

5. pants

Lēmumu 2004/122/EK atceļ.

6. pants

Dalībvalstis izdara grozījumus pasākumos, kuri piemērojami importam, lai tie būtu saskaņā ar šo lēmumu, un nekavējoties attiecīgi ziņo par pieņemtajiem pasākumiem. Dalībvalstis par to tūlīt informē Komisiju.

7. pants

Šo lēmumu piemēro no 2005. gada 1. oktobra līdz 2006. gada 30. septembrim.

8. pants

Šis lēmums ir adresēts dalībvalstīm.

Briselē, 2005. gada 6. oktobrī Komisijas vārdā — Komisijas loceklis Markos KYPRIANOU

(1) OV L 268, 24.9.1991., 56. lpp. Direktīvā jaunākie grozījumi izdarīti ar 2003. gada Pievienošanās aktu.

(2) OV L 24, 30.1.1998., 9. lpp. Direktīvā jaunākie grozījumi izdarīti ar Eiropas Parlamenta un Padomes Regulu (EK) Nr. 882/2004 (OV L 165, 30.4.2004., 1. lpp.); labotais variants OV L 191, 28.5.2004., 1. lpp.).

(3) OV L 36, 7.2.2004., 59. lpp. Lēmumā jaunākie grozījumi izdarīti ar Lēmumu 2005/619/EK (OV L 214, 19.8.2005., 66. lpp.).

(5) OV L 151, 14.6.2005., 3. lpp.

(6) OV L 278, 31.10.2000., 26. lpp.